Heinrich Agathon Bernstein

Heinrich Agathon BERNSTEIN (22a de Septembro 1828 – 19a de Aprilo 1865) estis germana natursciencisto, zoologo kaj esploristo el Breslau (nuna Vroclavo). 

Kariero
En oktobro 1849 li komencis studi medicinon ĉe la Universitato de Vroclavo, kaj fariĝis kuracisto tie la 16an de novembro 1853 per sia doktoriga disertacio De anatomia corvorum pars prima osteologia. Johann Ludwig Christian Carl Gravenhorst, kiun li renkontis ĉe la universitato, estis plejparte respondeca pri la vekado de la intereso de Bernstein pri naturhistorio. Ekde 1852 Bernstein vojaĝis vaste, vizitante Pollandon, Aŭstrion, Hungarion kaj Francion. Poste, komence de 1854, li foriris al Nederlando, kaj neniam plu revenis al Germanio.

Alveninte en Nederlandon, Bernstein vizitis la grandajn naturhistoriajn kolektojn en Leiden. Tie li renkontis Coenraad Jacob Temminck (direktoron de la muzeo en Leiden), kaj baldaŭ li estis preta plenumi sian revon iri al la tropikoj. Por atingi Indonezion, li volontulis por la Nederlanda Armeo kiel medicina specialisto, akiris sian permesilon kiel ŝipkuracisto, kaj foriris la 18an de junio 1854. Sed lia kontrakto ligis lin reveni baldaŭ poste. Reveninte en Leiden, li faris la ekzamenon por kuracisto (16an de aprilo 1855), kaj tiel akiris kelkajn ekskluzivajn rajtojn labori en la transmaraj posedaĵoj de Nederlando.

La 10an de septembro 1855 Bernstein alvenis denove en Javo. Tie li tuj fariĝis la unua kuracisto de la San-Establo ĉe Gadok proksime de Buitenzorg (Bogor), kaj restis en la posteno ĝis la 31a de oktobro 1860. Tuj post alveno en Indonezio, Bernstein komencis kolekti (aŭ sole aŭ kun lokaj gvidistoj) kaj la 8an de oktobro 1856 la unua sendaĵo de feloj alvenis en Leiden (ĉirkaŭ 300 birdoj). Bernstein ankaŭ komencis publikigi artikolojn en Journal für Ornithologie. Liaj artikoloj tie inter 1859–1861 pri la nestoj kaj ovoj de javaj birdoj tiel impresis Hermann Schlegel, direktoron de la muzeo en Leiden, ke li invitis Bernstein labori por la muzeo por kolekti zoologiajn erojn. Bernstein estis laŭregule nomumita en marto 1859 kiel oficiala kolektanto por la nederlanda registaro, kaj en ĉi tiu nova rolo li komencis kolekti vastan gamon de kaj flaŭro (nun en la herbario de Vroclavo) kaj faŭno. En novembro 1860 li ricevis permeson de la ĝeneralguberniestro Charles Ferdinand Pahud kaj lia posteulo Ludolph Anne Jan Wilt Sloet van de Beele; ili permesis al li vojaĝi al Nov-Gvineo. Li estis la unua esploristo en ĉi tiu regiono post la foriro de Franz Wilhelm Junghuhn kaj la morto de Carl Anton Ludwig Maria Schwaner en 1851. La 7-an de novembro Bernstein foriris al Molukoj, alvenante monaton poste ĉe Ternate (Halmahera), kie li kolektis birdojn dum ok tagoj kaj establis "hejmon". Schlegel ĉiam instigis Bernstein iri antaŭ Alfred Russel Wallace, kiu ankaŭ kolektis tiutempe en la regiono.

Birdoj nomitaj laŭ Heinrich Bernstein

Ĉina krestoŝterno, Sterna bernsteini (Schlegel 1863)
Skarlatbrusta fruktokolombo, Ptilinopus bernsteinii bernsteinii (Schlegel 1863)
Nigrabeka centropo, Centropus bernsteini bernsteini (Schlegel 1866)
Sula nestamasulo, Megapodius bernsteinii (Schlegel 1866)
Ruĝventra pito, Pitta erythrogaster bernsteini (Junge 1958)
Skarlata lorio, Eos bornea bernsteini (Rosenberg 1863) 	
Nigra lorio, Chalcopsitta atra bernsteini (Rosenberg 1861)

Birdoj nomitaj de Heinrich Bernstein

 Longbeka mielmanĝulo, Melilestes megarhynchus vagans (Bernstein 1864)
Paradizkorvo de Obi, Lycocorax pyrrhopterus obiensis (Bernstein 1864)
Brunkapa korvo Corvus fuscicapillus megarhynchus (Bernstein 1864)

 Eksteraj ligiloj 

Kategorio:Germanaj natursciencistoj
Kategorio:Germanaj zoologoj
Kategorio:Germanaj entomologoj